เอ็มเอสไอจี ครึ่งปีโตฉลุย เบี้ย2พันล้าน
เอ็ม เอส ไอ จี ประกันภัย ครึ่งปีแรกขายกระฉูด 2,000 ล้าน เน้นงานบริการลดต้นทุน
2 ส.ค. 2559

เอ็ม เอส ไอ จี ประกันภัย ครึ่งปีแรกขายกระฉูด 2,000 ล้าน เน้นงานบริการลดต้นทุน
นายสุรชัย รัถยาวิศิษฏ์ ผู้จัดการใหญ่ สายรับประกันภัยและสินไหมทดแทน บริษัท เอ็ม เอส ไอ จี ประกันภัย (ประเทศไทย) เปิดเผยว่า ครึ่งปีแรกที่ผ่านมา (ม.ค.-มิ.ย.) บริษัททำเบี้ยรับรวมได้ 2,000 ล้านบาท เติบโต 5.8% ต่ำกว่าเป้าเล็กน้อย 1% แบ่งเป็นเบี้ยรถยนต์ 1,250 ล้านบาท โต 9% ส่วนที่เหลือมาจากเบี้ยที่ไม่ใช่รถยนต์หรือนันมอเตอร์ คาดว่าตลอดปีนี้จะทำเบี้ยรับรวมได้ 4,000 ล้านบาท เติบโต 5-6% และมีกำไรไม่ต่ำกว่าปีที่ผ่านมาตามเป้าที่วางไว้
“ช่วง 4-5 ปีที่ผ่านมา เราเน้นทำตลาดต่างจังหวัด ผ่านสาขาที่เปิดใหม่และยังเติบโตอย่างต่อเนื่อง ทำให้มีสัดส่วนเบี้ยรถยนต์มากกว่า 50% ซึ่งการแข่งขันในภาพรวมตอนนี้เรื่องราคายังเป็นปัจจัยสำคัญอยู่ แต่บริษัทแข่งขันได้ในระดับหนึ่งเท่านั้น จึงยังเน้นเรื่องบริการและลดต้นทุนเป็นหลัก ปัจจุบันบริษัทมีต้นทุนรวมทั้งหมดอยู่ที่ 90%” นายสุรชัย กล่าว
ทั้งนี้ บริษัทจะเน้นทำตลาดประกันรถชั้น 3+ ประกันการเดินทาง (ทีเอ) ประกันอุบัติเหตุส่วนบุคคล (พีเอ) และประกันขนส่งสินค้าทางทะเลเป็นหลัก
นายคงพรรณ คงพินิจ ผู้อำนวยการฝ่ายสินไหม บริษัท เอ็ม เอส ไอ จี ประกันภัย (ประเทศไทย) กล่าวว่า บริษัทมีแผนที่จะพัฒนาพนักงานสำรวจภัยเป็นของตัวเองมากขึ้น เพื่อยกระดับงานบริการให้ลูกค้าได้รับความสะดวกสบายมากขึ้น คาดว่าปีนี้จะมีพนักงานสำรวจภัยในเขตกรุงเทพฯ และปริมณฑล 35 คน และในต่างจังหวัด 22 คน แต่ยังจ้างพนักงานสำรวจภัยภายนอกมาให้บริการร่วมด้วย